CELEX: 52012PC0653
Language: ro
Date: 2012-11-13
Title: Propunere de DECIZIE A CONSILIULUI de prelungire a perioadei de aplicare a Deciziei 2010/371/UE din 7 iunie 2010 privind încheierea consultărilor cu Republica Madagascar în temeiul articolului 96 din Acordul de parteneriat ACP-UE

|
			
		
		
		52012PC0653
		
			Propunere de DECIZIE A CONSILIULUI de prelungire a perioadei de aplicare a Deciziei 2010/371/UE din 7 iunie 2010 privind încheierea consultărilor cu Republica Madagascar în temeiul articolului 96 din Acordul de parteneriat ACP-UE /* COM/2012/0653 final - 2012/0311 (NLE) */
			
				
		
		
			
			   	EXPUNERE DE MOTIVE
La 7 iunie 2010, Consiliul Uniunii Europene a
decis să adopte împotriva Republicii Madagascar măsuri
corespunzătoare cu o durată de douăsprezece luni, ca urmare a
încheierii consultărilor care au avut loc în temeiul articolului 96 din
Acordul de parteneriat ACP-UE (Decizia nr. 2010/371/UE)[1]. Această decizie a fost
prelungită până la 6 decembrie 2011 prin Decizia nr. 2011/324/UE a
Consiliului din 30 mai 2011[2]
și modificată și prelungită până la 5 decembrie 2012
prin Decizia nr. 2011/808/UE a Consiliului din 5 decembrie 2011[3]. 
Măsurile corespunzătoare în vigoare,
astfel cum au fost adoptate prin Decizia nr. 2010/371/UE și
modificate prin Decizia nr. 2011/808/UE, cuprind, în principal, suspendarea
sprijinului bugetar, iar punerea în aplicare a PIN (Planul indicativ
național) aferent celui de-al 10-lea FED este supusă condiției
ca partea malgașă să respecte angajamentele asumate, astfel cum
sunt enunțate în tabelul angajamentelor părții malgașe,
care figurează în scrisoarea către președintele
Autorității de Tranziție și anexată la Decizia nr. 2011/808/UE
a Consiliului. 
Măsurile corespunzătoare, care au
implicat, de asemenea, preluarea de către Comisia Europeană a
atribuțiilor de ordonator național de credite pentru FED, nu
afectează nici contribuțiile la operațiunile umanitare, nici
proiectele de care beneficiază direct populația. 
Prezenta revizuire ia în considerare
principalele evoluții politice survenite în Madagascar în ceea ce
privește punerea în aplicare a foii de parcurs în cursul ultimului an.
Această
punere în aplicare a avansat în mod inegal, înregistrându-se:
a) progrese semnificative în ceea ce
privește procesul electoral [instituirea unei Comisii electorale
independente – CENIT, raportul ONU de evaluare a alegerilor, aprobat de autoritățile
malgașe și de comunitatea internațională (calendar
electoral și buget) și anunțarea datelor electorale (primul tur
al alegerilor prezidențiale la 8 mai 2013 și al doilea tur, combinat
cu alegerile legislative, la 3 iulie 2013)];
b) un impas în ajungerea la un acord politic
între președintele Rajoelina și fostul președinte Ravalomanana,
prin care să se soluționeze problema participării acestora la
alegeri și întoarcerea fostului președinte. Aceste probleme
nerezolvate, precum și altele, referitoare la punerea în aplicare a
măsurilor de amnistie și de reconciliere națională, sunt
considerate a fi esențiale pentru asigurarea unui climat politic care
să permită organizarea și desfășurarea unor alegeri
credibile. 
În această perioadă, Uniunea Europeană,
potrivit declarației purtătorului de cuvânt al dnei Ashton din 20.9.2011
și în conformitate cu decizia Consiliului din 5 decembrie,
menționată anterior, a continuat să sprijine, cu anumite
condiții, procesul de tranziție și, pe măsură ce acest
proces a avansat, Uniunea a adoptat măsuri de sprijin pentru
populație și măsuri de susținere a procesului electoral,
astfel cum erau prevăzute în tabelul angajamentelor, menționat mai
sus. 
Având în vedere
că foaia de parcurs nu a fost pusă complet în aplicare, este adecvat
să se aplice în continuare măsurile corespunzătoare în vigoare,
fără modificarea condițiilor și a angajamentelor reciproce
UE-Madagascar, care rămân pe deplin valabile până când vor avea loc
alegeri credibile.
Întrucât alegerile
legislative și al doilea tur al alegerilor prezidențiale sunt
prevăzute la data de 3 iulie 2013 (aproximativ la 7 luni după
expirarea deciziei în vigoare), este justificat să se prelungească
durata de aplicare a măsurilor corespunzătoare până când
Consiliul va stabili că în Madagascar au avut loc alegeri credibile
și că a fost reinstaurată ordinea constituțională.
Pentru a da un
semnal politic clar din partea Uniunii de încurajare a autorităților
malgașe și a tuturor partenerilor semnatari ai ,,foii de parcurs” în
sensul intensificării eforturilor de punere în aplicare a acesteia și
pentru a depăși rapid obstacolele politice care în prezent
fragilizează procesul de tranziție, se propune trimiterea unei
scrisori către președintele Autorității de Tranziție,
prin care să fie informat cu privire la luarea acestei decizii.
Decizia care
urmează a fi adoptată va putea fi revizuită în orice moment,
ceea ce ar permite modificarea sau abrogarea acesteia în contextul
evoluției politice a țării și al progresului în ceea ce
privește punerea în aplicare a foii de parcurs sau în contextul în care nu
se va înregistra niciun progres.
2012/0311 (NLE)
Propunere de
DECIZIE A CONSILIULUI
de prelungire a perioadei de aplicare a
Deciziei 2010/371/UE din 7 iunie 2010 privind încheierea
consultărilor cu Republica Madagascar în temeiul articolului 96 din
Acordul de parteneriat ACP-UE
CONSILIUL UNIUNII EUROPENE,
având în vedere Tratatul privind
funcționarea Uniunii Europene,
având în vedere Acordul de parteneriat între
membrii grupului statelor din Africa, Caraibe și Pacific, pe de o parte,
și Comunitatea Europeană și statele membre ale acesteia, pe de
altă parte, semnat la Cotonou la 23 iunie 2000[4] și modificat la
Ouagadougou, Burkina Fasso, la 22 iunie 2010[5] (denumit în continuare
,,Acordul de parteneriat ACP-UE”), în special articolul 96,
având în vedere acordul intern încheiat între
reprezentanții guvernelor statelor membre, reuniți în cadrul
Consiliului, privind măsurile care trebuie adoptate și procedurile
care trebuie urmate pentru punerea în aplicare a Acordului de parteneriat
ACP-UE[6],
în special articolul 3,
având în vedere propunerea Comisiei Europene,
în acord cu Înaltul Reprezentant al Uniunii
pentru afaceri externe și politica de securitate,
întrucât:
(1)       Decizia 2010/371/UE[7] din 7 iunie 2010 privind
încheierea consultărilor cu Republica Madagascar în temeiul articolului 96
din Acordul de parteneriat ACP-UE a fost adoptată pentru a pune în
aplicare măsuri corespunzătoare ca urmare a încălcării
elementelor esențiale prevăzute la articolul 9 din Acordul de
parteneriat ACP-UE. 
(2)       Aplicarea acestor măsuri
a fost prelungită prin Decizia 2011/324/UE[8]
din 30 mai 2011 până la 6 decembrie 2011 și modificată și
prelungită până la 5 decembrie 2012 prin Decizia nr. 2011/808/UE a
Consiliului din 5 decembrie 2011[9].

(3)       În ciuda unor progrese semnificative,
în special în ceea ce privește crearea instituțiilor tranziției
și procesul electoral, foaia de parcurs pentru tranziție nu a fost
pusă complet în aplicare.
(4)       Perioada actuală de
aplicare a Deciziei 2010/371/UE expiră la 5 decembrie 2012. Întrucât
alegerile legislative și al doilea tur al alegerilor prezidențiale
sunt prevăzute la data de 3 iulie 2013, este adecvat să se
prelungească aplicarea măsurilor corespunzătoare în vigoare
până când Consiliul va stabili că în Madagascar au avut loc alegeri
credibile și că a fost reinstaurată ordinea
constituțională, fără a aduce atingere revizuirii periodice
a măsurilor respective în cursul acestei perioade, 
ADOPTĂ PREZENTA DECIZIE:
Articolul 1
Decizia 2010/371/UE, prelungită prin
Decizia 2011/324/UE și Decizia 2011/808/UE, se modifică după cum
urmează:
La articolul 3, a doua teză se
înlocuiește cu textul următor: „Decizia rămâne în vigoare
până când Consiliul va stabili că în Madagascar au avut loc alegeri
credibile și că a fost reinstaurată ordinea constituțională,
fără a aduce atingere revizuirii periodice a măsurilor
respective în cursul acestei perioade.”
Articolul 2
Proiectul de scrisoare din anexă este
adresat președintelui Autorității de Tranziție din
Madagascar. 
Articolul
3
Prezenta decizie intră în vigoare la data
adoptării.
Adoptată la Bruxelles,
                                                                       Pentru
Consiliu
                                                                       Președintele
ANEXĂ 
Bruxelles,
PROIECT
DE SCRISOARE CĂTRE PREȘEDINTELE AUTORITĂȚII DE
TRANZIȚIE
Domnule Președinte,
Salutând progresele înregistrate în
soluționarea crizei politice prin semnarea de către partenerii
politici malgași, în septembrie 2011, a foii de parcurs pentru
ieșirea din criză a Madagascarului, Uniunea Europeană a
flexibilizat, la 5 decembrie 2011, măsurile corespunzătoare stabilite
cu privire la Madagascar, prin decizia Consiliului din 7 iunie 2010.
Această nouă decizie v-a fost
comunicată prin scrisoarea din 8 decembrie 2011, care conținea
condițiile prealabile oricărei măsuri de sprijin în favoarea
tranziției din partea Uniunii Europene. În acest sens, în cursul anului
trecut, Uniunea a adoptat măsuri de sprijin pentru populație și
măsuri de susținere a procesului electoral, astfel cum erau
prevăzute în tabelul angajamentelor din scrisoarea menționată
anterior.
Având în vedere
că foaia de parcurs nu a fost pusă complet în aplicare și
că alegerile legislative și al doilea tur al alegerilor
prezidențiale sunt prevăzute la data de 3 iulie 2013, este adecvat
să se aplice în continuare măsurile corespunzătoare în vigoare,
fără modificarea condițiilor și a angajamentelor reciproce
UE-Madagascar, care rămân pe deplin valabile până când Uniunea va
stabili că în Madagascar au avut loc alegeri credibile și că a
fost reinstaurată ordinea constituțională.
Uniunea Europeană, care acordă cea
mai mare importanță elementelor fundamentale privind respectarea
drepturilor omului, instituțiile democratice și statul de drept,
astfel cum se prevede la articolul 9 din Acordul de parteneriat ACP-UE, vă
adresează îndemnul, atât dumneavoastră, cât și partenerilor
semnatari ai foii de parcurs, de a vă intensifica eforturile pentru a
depăși rapid obstacolele politice care în prezent fragilizează
punerea în aplicare a foii de parcurs.
De asemenea, Uniunea vă încurajează
să continuați să depuneți eforturi cu maximă
perseverență pentru asigurarea unui climat politic pașnic, care
să permită desfășurarea unor alegeri credibile în lunile
mai și iulie 2013 și finalizarea procesului de tranziție, astfel
cum a fost convenit de către partea malgașă și aprobat de
comunitatea internațională. 
Uniunea Europeană își confirmă
angajamentul de a continua să sprijine procesul de tranziție și
de a institui rapid măsuri de sprijin post-tranziție, ale căror
condiții urmează a fi stabilite în cadrul dialogului politic
inițiat cu guvernul dumneavoastră.
Măsurile
corespunzătoare vor putea fi revizuite în orice moment, în funcție de
evoluțiile pozitive sau negative ale situației politice din
Madagascar.
Cu
deosebită considerație,
Pentru Uniunea Europeană,
Catherine ASHTON                                                                    Andris
PIEBALGS
[1]               JO L 169, 3.7.2010, p. 13.
[2]               JO L 146, 1.6.2011, p. 2.
[3]               JO L 324, 7.12.2012, p. 1.
[4]               JO L 317, 15.12.2000, p. 3.
[5]               JO L 287, 4.11.2010, p. 3. 
[6]               JO L 317, 15.12.2000, p. 376.
[7]               JO L 169, 3.7.2010, p. 13.
[8]               JO L 146, 1.6.2011, p. 2.
[9]               JO L 324, 7.12.2012, p. 1.